AANBIDDING, LOFPRYSING, EN DANKSEGGING - Nader in eenvoud
AANBIDDING, LOFPRYSING, EN DANKSEGGING
Published on 17th Feb 2020 13th Mar 2020 by Risa Cronje
Ons lees in die Woord, en hoor ook baie in die kerk, dat ons God moet aanbid, Hom moet loof of prys en Hom moet dank.
Hoewel hier drie verskillende woorde gebruik word – aanbid, lofprysing, en dank – weet sommige mense nie dat daar regtig 'n verskil is tussen die drie nie.
En, hoewel daar 'n verskil is, is al drie tog verbind met mekaar en word al drie amper so gesamentlik gebruik.
Wanneer jy God aanbid, dan loof en dank jy Hom vir wie Hy is.
Hy is die Engiste ware God.
Daar is geen ander soos Hy nie.
Hy is almagtig, alomteenwoordig, alwetend, en daar is niks wat vir Hom onmoontlik is nie.
Hy is ons ewige Vader.
In Jesus is Hy ons Verlosser.
In die Persoon van die Heilige Gees woon Hy in ons as gelowiges; Hy is ons Leermeester, ons Helper, ons Raadgewer, en nog meer.
Om jou so 'n bietjie te help om God te aanbid vir wie Hy is, deel ek graag met jou 'n klompie verse uit die Woord, wat baie duidelik vir ons vertel presies wie God is.
VERSE VIR AANBIDDING.
1 Kronieke 16:34: "Loof die Here, want Hy is goed, aan sy liefde is daar geen einde nie!"
1 Kronieke 29:11: "Die grootheid, Here, die krag, die glans, die roem en die majesteit behoort aan U, ja, alles in die hemel en op aarde. Aan U, Here, behoort die heerskappy; U is bo almal verhewe."
Psalm 68:5-6: "Sing 'n lied tot eer van God, sing tot eer van sy Naam, maak 'n pad vir Hom wat op die wolke ry, en jubel voor Hom wie se Naam Here is. 'n Vader vir weeskinders en 'n beskermer van die reg van weduwees is God in sy heilige woning."
Romeine 11:36: "Uit Hom en deur Hom en tot Hom is alle dinge. Aan Hom behoort die heerlikheid tot in ewigheid! Amen."
1 Samuel 2:2: "Daar is geen heilige soos die Here nie, buiten U is daar nie een nie, daar is geen rots soos ons God nie."
Jeremia 10:6-7: "Waar is iemand soos U, Here? U is groot, die mag van u Naam is groot. Wie sou U nie dien nie, Koning van die nasies? Dit kom U toe. Onder al die wyse mense, onder al die konings van die nasies, is daar niemand soos U nie."
Psalm 95:1-7a: "Kom, laat ons jubel tot eer van die Here, laat ons juig oor die rots by wie ons redding vind, laat ons na Hom toe gaan met lof, laat ons Hom toejuig met lofsange, want die Here is die magtige God, die groot koning oor al die gode. Die dieptes van die aarde behoort aan Hom, die kruine van die berge is Syne. Die see is Syne, Hy het dit gemaak; sy hande het die land gevorm. Kom ons val in eerbetoon voor Hom neer, kom ons buig, kom ons kniel voor die Here ons Skepper! Hy is ons God en ons is sy volk, sy kudde, sy skape, deur sy hand versorg."
Openbaring 4:11: "Here, ons God, U is waardig om die heerlikheid en die eer en die mag te ontvang omdat U alles geskep het; deur u wil het alles ontstaan en is dit geskep."
Psalm 103:8: "Barmhartig en genadig is die Here, lankmoedig en vol liefde."
Hierbo het ons gesien aanbidding het niks met ons te doen nie, dit is alles oor God. Wanneer ons Hom aanbid, dan fokus ons op wie Hy is.
Lofprysing fokus weer op die dinge wat God gedoen het, steeds doen, en nog gaan doen.
Wanneer ons Hom dus loof en prys, dan dank ons Hom vir alles wat Hy vir ons doen.
Dink maar net so 'n bietjie aan al die seëninge wat God sover in jou lewe op jou neergereën het. Daar het jy al klaar 'n hele lys van dinge waarvoor jy God kan loof en prys!
Die Bybel help ons ook onthou wat God alles vir ons gedoen en gegee het, want 'n mens is tog maar geneig om soms dinge as vanselfsprekend te aanvaar, en nie eens daaroor te dink dat jy dit eintlik van God ontvang het nie.
Ek deel dan ook weer met jou 'n paar verse uit die Woord wat jou daaraan herinner wat God alles vir jou en my gedoen en gegee het.
1 Johannes 3:1a: "Kyk watter groot liefde die Vader aan ons bewys het: Hy noem ons kinders van God, en ons is dit ook."
Hebreërs 12:28: "Laat ons wat 'n onwankelbare koninkryk ontvang het, dan nou dankbaar wees. Laat ons God dankbaar dien met eerbied en ontsag, soos Hy dit wil…"
Psalm 103:1-6;9-13: " Ek wil die Here loof, met alles wat in my is, wil ek sy heilige Naam loof.
Die Here laat geregtigheid en reg geskied aan almal wat verdruk word."
Psalm 103:9-13: Hy sal ons ons sonde nie bly toereken en nie vir ewig toornig bly nie.
Soos 'n vader hom ontferm oor sy kinders, so ontferm die Here Hom oor dié wat Hom dien."
Johannes 3:16: "God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê."
Jakobus 1:17: "Elke goeie gawe en elke volmaakte geskenk kom van Bo. Dit kom van die Vader wat die hemelligte geskep het, maar wat self nie soos hulle verander of verduister nie."
Jesaja 53:4-5: "Tog het hy óns lyding op hom geneem, óns siektes het hy gedra. Maar ons het hom beskou as een wat gestraf word, wat deur God geslaan en gepynig word. Oor óns oortredings is hy deurboor, oor óns sondes is hy verbrysel; die straf wat vir ons vrede moes bring, was op hom, deur sý wonde het daar vir ons genesing gekom."
Psalm 150:1-6: "Prys die Here! Prys God in sy heiligdom, prys Hom hier onder sy magtige hemelgewelf!
Laat alles wat asem haal, die Here prys! Prys die Here!"
Laastens kom ons by danksegging.
Wanneer jy iemand bedank vir iets, dan dank jy hom vir iets spesifieks wat hy vir jou gedoen of gegee het.
Dit werk presies dieselfde wanneer ons na God toe kom met danksegging.
Daar is soveel dinge wat ons uit Sy hand ontvang.
Daar is die geestelike dinge soos verlossing, om Sy kind te wees, vergifnis, en nog meer.
Dan is daar fisiese dinge soos die feit dat ons elke dag kos het om te eet, 'n huis om in te woon, 'n bed om in te slaap, 'n familie, 'n werk, ensovoorts.
In Jakobus 1:17, wat ek ook hierbo gebruik het, lees ons: "Elke goeie gawe en elke volmaakte geskenk kom van Bo. Dit kom van die Vader wat die hemelligte geskep het, maar wat self nie soos hulle verander of verduister nie."
Dit beteken daar is niks wat goed en mooi en wonderlik in jou lewe is, wat jy nie uit die hand van God ontvang het nie.
Kom ons kyk na 'n paar verse wat vir ons 'n aanduiding gee van al die dinge waarmee God ons ryklik seën.
Efesiërs 1:5-7: "In sy liefde het Hy ons, volgens sy genadige beskikking, toe ook al daarvoor bestem om deur Jesus Christus sy kinders te wees.
Deur die bloed van sy Seun is ons verlos en is ons oortredinge vergewe kragtens die ryke genade van God."
Efesiërs 2:8-10: "Julle is inderdaad uit genade gered, deur geloof. Hierdie redding kom nie uit julleself nie; dit is 'n gawe van God.
Romeine 8:14-16: "Almal wat hulle deur die Gees van God laat lei, is kinders van God.
Psalm 139:13-16: "U het my gevorm, my aanmekaargeweef in die skoot van my moeder.
U het my al gesien toe ek nog ongebore was, al my lewensdae was in u boek opgeskrywe nog voordat ek gebore is."
Filippense 4:6-7;19: "Moet oor niks besorg wees nie, maar maak in alles julle begeertes deur gebed en smeking en met danksegging aan God bekend.
En my God sal in elke behoefte van julle ryklik voorsien volgens sy wonderbaarlike rykdom in Christus Jesus."
1 Petrus 5:7: "Werp al julle bekommernisse op Hom, want Hy sorg vir julle."
VERSKILLEND, MAAR TOG VERWEEF.
Soos jy kan sien is daar 'n duidelike verskil tussen aanbidding, lofprysing, en danksegging.
Aanbidding fokus op God, wie Hy is.
Lofprysing fokus op alles wat Hy vir ons doen.
Danksegging raak so 'n bietjie meer spesifiek, en fokus op alles wat die Here so onverdiend vir ons gee.
Maar, soos ons ook gesien het, is die drie dinge baie inmekaar geweef, want, wanneer jy God aanbid en prys, dan is jy ook besig om Hom te dank. En, wanneer jy Hom dank, dan is jy ook besig om Hom te aanbid en te loof!
As jy vandag niks anders uit hierdie skrywe jou eie maak nie, maak dan hierdie één ding wel jou eie: Maak seker dat jy in jou gebede fokus op wie God is, wat Hy doen, en wat Hy gee, en jy sal Hom in elke gebed aanbid, loof en prys, en Hom dank.